**ΕΙΣΑΓΩΓΙΚΕΣ ΕΞΕΤΑΣΕΙΣ ΤΕΚΝΩΝ ΕΛΛΗΝΩΝ ΤΟΥ ΕΞΩΤΕΡΙΚΟΥ**

**ΚΑΙ ΤΕΚΝΩΝ ΕΛΛΗΝΩΝ ΥΠΑΛΛΗΛΩΝ ΣΤΟ ΕΞΩΤΕΡΙΚΟ**

**ΔΕΥΤΕΡΑ 8 ΣΕΠΤΕΜΒΡΙΟΥ 2014**

**ΑΠΑΝΤΗΣΕΙΣ ΣΤΑ ΘΕΜΑΤΑ ΝΕΟΕΛΛΗΝΙΚΗΣ ΓΛΩΣΣΑΣ**

**ΓΕΝΙΚΗΣ ΠΑΙΔΕΙΑΣ**

**Α.1.**

Ο συγγραφέας, στο συγκεκριμένο απόσπασμα, αναπτύσσει τον προβληματισμό του σχετικά με τα χαρακτηριστικά του επιτυχημένου ανθρώπου. Αρχικά, αναφέρει πως για τον ίδιο επιτυχημένος είναι ο άνθρωπος που διαθέτει ψυχοπνευματική ισορροπία και ανεξάρτητη προσωπικότητα. Γιατί αυτή η διαδρομή προς την επιτυχία είναι ανηφορική και προϋποθέτει στοχοθεσία με βάση τον χαρακτήρα και τις ικανότητές μας,επίμονηκαι επίμοχθη προσπάθεια, απόλυτη αφοσίωση στον στόχο και αποφυγή της δημοσιότητας που αποπροσανατολίζει.Παρ’ όλα αυτά, πολλοί επιζητούν τη δημόσια αναγνώριση, μέσω της πλαστής εικόνας που προβάλλουν και με την οποία εξαπατούν τους ευκολόπιστους. Στο τέλος του κειμένου, ο συντάκτης δηλώνει την προτίμησή του στην ικανοποίηση που προσφέρει στο άτομο η κοπιώδης προσπάθεια για την κατάκτηση της κορυφής απ’ ὀ,τι η χωρίς μόχθο κατάκτησή της.

**Β.1.**

Ο άνθρωπος σε όλη τη διάρκεια της ζωής του θέτει στόχους τους οποίους αγωνίζεται να υλοποιήσει. Στην προσπάθειά του αυτή μπορεί να ακολουθήσει δύο δρόμους. Από τη μία την εύκολη και χωρίς κόπο οδό που θα τον οδηγήσει ταχύτατα στην κορυφή. Στην πορεία του αυτή όμως θα χρησιμοποιήσει αθέμιτα μέσα θυσιάζοντας έτσι την ηθική του ακεραιότητα. Από την άλλη, υπάρχει ο δύσκολος δρόμος, που απαιτεί αδιάλειπτη και κοπιώδη με ηθικά μέσα προσπάθειαγια να φτάσει στο τέρμα. Εκεί λοιπόν, θα τον περιμένει η απερίγραπτη ικανοποίηση που αισθάνεται μόνο ο αυτοδημιούργητος άνθρωπος. Αυτός, που παρά τις αντιξοότητες έκανε συνειδητά αυτήν την επιλογή, η οποία του επιτρέπει να ολοκληρωθεί ως άνθρωπος, κατακτώντας αυτοκυριαρχία, γνώσεις, εμπειρίες, υπευθυνότητα και θάρρος.

**B.2.α.**

Ο συντάκτης χρησιμοποιεί ως κύριο τρόπο πειθούς στην 1η παράγραφο του κειμένου του την επίκληση στην αυθεντία : ( *Και αυτή τη στιγμή μου έρχεται στο νου το ερώτημα του Guillaume Apollinaire: «Πότε φθάνει … γι’ αυτή;»).* Ως μέσο πειθούς παραθέτει αυτούσια την άποψης της αυθεντίας αυτής *(Guillaume Apollinaire)*.

**B.2.β.**

* ***ωστόσο***: αντίθεση-εναντίωση
* ***όταν***: χρόνο
* ***έτσι***: αιτίο- αποτέλεσμα / συμπέρασμα
* ***είτε*** … ***είτε***: διάζευξη

**Β.3.α.**

* «Για μια τέτοια λοιπόν επιτυχία, μία είναι η συνταγή και πολύ απλή».
* «Μόνο που το φάρμακο είναι λίγο πικρό..»
* « «Μια καλοβαλμένη, παραδείγματος χάριν, και φροντισμένη βιτρίνα του εγώ…».
* «…στην αμέτρητη ικανοποίηση που σου προσφέρει μία δύσκολη αναρρίχηση στη ζωή».

**Β.3.β.**

Η ερώτηση έχει πολλαπλή λειτουργία στο κείμενο. Κατ’ αρχάς προσδίδεται ένας χαρακτήρας νοητού διαλόγου ανάμεσα στο συγγραφέα και τους αναγνώστες του και έτσι το ύφος αποκτά οικειότητα και αμεσότητα. Επιπροσθέτως, εξασφαλίζεται η ενότητα και η αλληλουχία αλλά και η ομαλότερη μετάβαση από τον πρόλογο στο κύριο μέρος, καθώς η ερώτηση αυτή λειτουργεί ως μεταβατική – συνδετική φράση. Τίθεται, δηλαδή, στην αρχή ο προβληματισμός του συντάκτη (χαρακτηριστικά επιτυχημένου ανθρώπου) που αναλύεται στον κύριο κορμό του κειμένου. Τέλος, κινητοποιείται η σκέψη και ο προβληματισμός των δεκτών, οι οποίοι ευαισθητοποιούνται περισσότερο για το συγκεκριμένο θέμα.

**Β.4.α.**

**εκτροχιαστεί**: εκτραπεί, ξεφύγει

**αντοχής**: ανθεκτικότητας

**διαβείς**: διασχίσεις

**συνεχής**: διαρκής, αδιάκοπος

**αναμφισβήτητα**: αναμφίβολα, αναντίρρητα

**Β.4.β.**

**ευχάριστη** ≠ δυσάρεστη

**τραχύ** ≠ ομαλό

**ευκαμψία** ≠ δυσκαμψία

**δημόσιας** ≠ ιδιωτικής

**αγαλλίαση** ≠ δυστυχία, δυσθυμία

**Γ.1**

**Η σύγχρονη επιτυχία …**

**ΠΡΟΛΟΓΟΣ**

Το δίπολο επιτυχίας – αποτυχίας είναι αυτό που κυριαρχούσε και κυριαρχεί στη ζωή του ανθρώπου. Η επιτυχία αποτελεί το πάγιο αίτημα και η αποτυχία ίσως έναν από τους μεγαλύτερους φόβους. Έτσι, από πολύ νωρίς οι γονείς φροντίζουν να ξυπνήσουν στην ψυχή των παιδιών τους το όραμα της επιτυχίας. Αυτή τροφοδοτεί αδιάκοπα την ανθρώπινη ύπαρξη και μόνο όταν καταστεί πραγματικότητα το άτομο αισθάνεται γαλήνιο και βέβαιο για τον εαυτό του, ικανό να αντικρύσει τους άλλους ανθρώπους γύρω του κατάματα. Αντιθέτως η αποτυχία δημιουργεί έναν ψυχισμό ευάλωτο και εύθραυστο, ζηλόφθονο και απαισιόδοξο. Ποια είναι όμως τα χαρακτηριστικά του επιτυχημένου ανθρώπου στη σύγχρονη εποχή;

**1ο ΖΗΤΟΥΜΕΝΟ:**

**Χαρακτηριστικά του επιτυχημένου ανθρώπου στη σύγχρονη εποχή:**

* **σωματική και ψυχική υγεία**.
* **αξιοπρεπές επίπεδο διαβίωσης** μέσω της επαρκούς κάλυψης των βιοποριστικών αναγκών.
* **απόλαυση ανέσεων** σύγχρονου πολιτισμού και της τεχνολογίας.
* **αίσθημα εσωτερικής πληρότητας**, πίστη στον εαυτό του, ψυχική ευφορία και ευτυχία.
* **ηθική ακεραιότητα και ελευθερία** με έλεγχο των παθών και των αδυναμιών, ελεύθερη βούληση, ανθρωπισμός
* **ορθή παιδεία, πνευματική καλλιέργεια** και γενικότερη διεύρυνση πνευματικών οριζόντων.
* **υγιείς διαπροσωπικές σχέσεις**, κοινωνικότητα και ουσιαστική επικοινωνία με τα άτομα του οικογενειακού και κοινωνικού περιγύρου
* **επιτυχημένος επαγγελματικός προσανατολισμός** συνδυασμένος με επαγγελματική ανέλιξη και δημιουργικότητα.

**2ο ΖΗΤΟΥΜΕΝΟ:**

**Παράγοντες που συμβάλλουν στη διαμόρφωση αυτών των χαρακτηριστικών:**

* **Η οικογένεια** είναι υπεύθυνη για την διαπαιδαγώγηση, τον σωστό προσανατολισμό των μελών της με την παροχή πνευματικών και ηθικών ερεθισμάτων και την επικράτηση συνθηκών συναισθηματικής ασφάλειας και σταθερότητας προκειμένου να δομηθεί μια δυναμική και ολοκληρωμένη προσωπικότητα .
* **Το σχολείο** με τον δυναμογόνο χαρακτήρα του και περιεχόμενο ανθρωπιστικό δεν παρέχει μόνο στα άτομα γνώσεις και ανάπτυξη κριτικής ικανότητας, αλλά μεταλαμπαδεύει και αξίες, διαμορφώνει το ήθος και συμβάλλει ουσιαστικά στην κοινωνικοποίηση, δημιουργώντας έτσι τους σωστούς πολίτες του μέλλοντος.
* **Τα ΜΜΕ** οφείλουν όχι μόνο να ψυχαγωγούν αλλά και να είναι φορείς γνώσεων και ποικίλων ερεθισμάτων, να παρέχουν αντικειμενική πληροφόρηση, να καλλιεργούν την κριτική ικανότητα των δεκτών, να διαπαιδαγωγούν και να διαμορφώνουν συνειδήσεις μέσω της προβολής σωστών προτύπων.
* **Η πολιτεία** ευθύνεται για διασφάλιση ενός σωστού επιπέδου διαβίωσης όλων των πολιτών όσον αφορά την υγεία, την εργασία, την παιδεία, την κατοχύρωση των δικαιωμάτων, την επικράτηση της δικαιοσύνης, την εξασφάλιση ίσων ευκαιριών σε όλους και την επίλυση κοινωνικών προβλημάτων.
* **Τέλος, οι πνευματικοί άνθρωποι** είναι αρμόδιοι για την πνευματική αφύπνιση και καλλιέργεια όλων των ανθρώπων, καθώς με την ζωή και το έργο τους αποτελούν ορθά πρότυπα και παραδείγματα προς μίμηση.

**ΕΠΙΛΟΓΟΣ**

Η επιτυχία, επομένως , αποτελεί μια πολυσύνθετη έννοια η οποία σε δύσκολες περιόδους - όπως η τωρινή – δεν είναι εύκολο να οριστεί, εφόσον αποτελεί απόρροια πολλών και διαφορετικών παραγόντων. Όταν η ανάγκη της επιτυχίας όμως εκδηλώνεται μέσα σε ένα κλίμα «ευγενούς άμιλλας», κινητοποιεί γόνιμα τις δυνάμεις των ανθρώπων και συμβάλλει τόσο στην ατομική όσο και στην συλλογική πρόοδο, που όχι μόνο δεν αποτελεί προσωπική ή κοινωνική απειλή, αλλά αναγκαιότητα για κάθε εξέλιξη και προκοπή.

**Επιμέλεια**: **ΑΝΑΣΤΑΣΙΑ ΚΑΡΑΜΗΤΣΙΑΝΗ**